Úradný vestník 226 E , 15/09/2005 S. 0224 - 0226



P6_TA(2004)0099 Samit EÚ/Rusko Uznesenie Európskeho parlamentu o samite EÚ/Rusko, ktorý sa uskutočnil v Haagu dňa 25. novembra 2004 Európsky parlament, - so zreteľom na Dohodu o partnerstve a spolupráci medzi európskymi spoločenstvami a ich členskými štátmi a Ruskom [1], ktorá nadobudla platnosť dňa 1. decembra 1997 a na Spoločné vyhlásenie o rozšírení EÚ a o vzťahoch EÚ - Rusko, podpísané dňa 27. apríla 2004 a potvrdené tak Európskym parlamentom, ako aj ruskou Dumou v októbri 2004, - so zreteľom na svoje predchádzajúce uznesenia o Rusku a Čečensku, a najmä na svoje odporúčanie Rade o vzťahoch EÚ - Rusko [2] z 26. februára 2004, - so zreteľom na výsledky 14. samitu EÚ - Rusko, ktorý sa uskutočnil v Haagu dňa 25. novembra 2004, - so zreteľom na oznámenie Komisie Rade a Európskemu parlamentu s názvom "Susedstvo širšej Európy: nový rámec vzťahov s našimi východnými a južnými susedmi" (KOM(2003)0104), - so zreteľom na článok 103 ods. 4 rokovacieho poriadku, A. keďže rozšírená spolupráca a dobré susedské vzťahy medzi EÚ a Ruskom majú kľúčový význam pre stabilitu, bezpečnosť a prosperitu celej Európy, B. keďže obe strany zdôrazňujú význam strategického partnerstva EÚ - Rusko a spoločný úmysel ďalej zintenzívniť spoluprácu v Európe a mimo nej, ktorá bude založená na spoločných záujmoch a spoločných hodnotách, najmä na demokracii, zásadách právneho štátu a dodržiavaní ľudských práv, C. keďže jednou z najvýznamnejších priorít EÚ v oblasti vonkajších aktivít je po poslednom rozšírení uplatňovanie európskej politiky susedských vzťahov a nasledujúca účasť na urovnaní konfliktov v Transdnestersku a na južnom Kaukaze, D. keďže EÚ a Rusko považujú krajiny vo svojom blízkom susedstve za oblasti, za ktoré nesú spoločnú zodpovednosť pri vytváraní a udržiavaní stability, E. keďže samit EÚ - Rusko v Petrohrade v máji 2003 sa rozhodol prijať štyri spoločné priestory, pričom pridal priestor slobody, bezpečnosti a práva, priestor vonkajšej bezpečnosti a priestor výskumu, vzdelania a kultúry k spoločnému hospodárskemu priestoru, ktorý bol dohodnutý dva roky predtým, F. keďže sa účastníci na 14. samite EÚ - Rusko dohodli na odložení vytvorenia štyroch spoločných priestorov do ďalšieho samitu EÚ - Rusko, ktorý sa uskutoční v Moskve v máji 2005, G. zdôrazňujúc, že akýkoľvek ďalší pokrok vo vytváraní skutočného strategického partnerstva musí byť spojený s konkrétnym zlepšením súčasnej situácie, a že hodnoty demokracie, právneho štátu a dodržiavanie ľudských práv, ktoré sú základom tohto partnerstva, sa musia zdieľať v plnej miere, H. keďže EÚ a Rusko majú spoločnú zodpovednosť za mierové riešenia konfliktov v ich bezprostrednej blízkosti, I. keďže nedostatok životaschopných riešení v Čečensku mal za následok teroristické činy, ktoré sa rozšírili do susedných republík a keďže porušovanie ľudských práv, ktoré sa spája s ruskými bezpečnostnými silami aj naďalej pokračuje; 1. ľutuje, že sa nedosiahol významný pokrok pri zakladaní štyroch spoločných priestorov počas 14. samitu EÚ - Rusko v Haagu, ale pripomína ambíciu prehĺbiť dialóg o viacerých témach ako menšiny, ľudské práva a základné práva a dúfa, že tento dialóg bude viesť ku konkrétnym výsledkom; 2. zastáva názor, že je nevyhnutné zaoberať sa uvedenými štyrmi priestormi ako jedným súborom a že by sa nemali od seba oddeľovať; 3. vyjadruje úmysel posilniť spoluprácu medzi EÚ a Ruskom vzhľadom na vytvorenie štyroch spoločných priestorov; 4. vyzýva Komisiu a Radu, aby v plnom rozsahu využili existujúce nástroje a programy ako napríklad TACIS na podporu rozvoja občianskej spoločnosti v Rusku a trvá na tom, že budúce nástroje sa musia tiež usilovať o posilnenie demokracie a rešpektovanie zásad právneho štátu; 5. víta ratifikáciu Kjótskeho protokolu k Rámcovému dohovoru OSN o zmene klímy ruskou Dumou dňa 22. októbra 2004; zdôrazňuje kladný vplyv pristúpenia ku Kjótskemu protokolu na posilnenie dlhodobého strategického partnerstva medzi EÚ a Ruskom; dúfa, že táto skutočnosť podporí aj iné krajiny svetového významu, aby nasledovali príklad Ruska a vyzýva všetky strany, aby vynakladali ďalšie úsilie na zlepšenie energetickej účinnosti a vývoj energií, ktoré neprodukujú nijaké emisie CO2; 6. víta rozšírenie Dohody o partnerstve a spolupráci na nové členské štáty a pevný záväzok oboch strán aktívne pracovať na plnení záväzkov horeuvedeného Spoločného vyhlásenia; 7. víta vyhlásenie prezidenta Putina na samite, že Rusko "v blízkej budúcnosti" podpíše dohody o hraniciach s Estónskom a Lotyšskom; 8. zdôrazňuje potrebu zintenzívniť politický dialóg EÚ a Ruska najmä v spolupráci pri dosiahnutí spoločného cieľa posilniť multilaterálne organizácie ako OSN a WTO; 9. uznáva, že Rusko má osobitný záujem na udržiavaní dobrých vzťahov s mnohými susednými štátmi ako je Bielorusko, Ukrajina, Moldavsko, alebo so štátmi v oblasti južného Kaukazu; zdôrazňuje však, že Rusko by sa malo pridržiavať zásady nezasahovania do vnútorných vecí suverénnych štátov, najmä v prípade volieb; 10. je znepokojený vývojom procesu demokratizácie v Rusku a ďalším sústreďovaním moci v rukách centrálnej vlády v Moskve, ako je vymenúvanie sudcov najvyššieho súdu, gubernátorov a primátorov veľkých miest prezidentom Ruska; vyjadruje znepokojenie nad prísnejšou kontrolou médií a obmedzeniami slobody tlače; 11. dôrazne odsudzuje nedávne teroristické útoky voči civilnému obyvateľstvu v Rusku a iných susedných krajinách a víta opatrenia na posilnenie protiteroristických opatrení v spolupráci EÚ - Rusko, ak tieto opatrenia plne rešpektujú ľudské práva a základné slobody a nevedú k erózii demokratických práv alebo občianskej spoločnosti; 12. je vážne znepokojený pretrvávajúcimi a opakujúcimi sa hromadnými porušeniami humanitárneho práva a ľudských práv páchanými ruskými silami voči civilnému obyvateľstvu Čečenska; vyzýva Rusko, aby sa usilovalo o vierohodný mierový a zmierovací proces a opäť zdôrazňuje, že riešenie konfliktu môže byť len politické, prostredníctvom rokovaní za účasti všetkých zainteresovaných a nie vojenské; 13. víta návrh Rady na užšiu spoluprácu pri riadení krízy a očakáva, že Rusko zohrá úprimnejšiu a konštruktívnejšiu úlohu v súvislosti s konfliktmi v Transdnestersku a na južnom Kaukaze; 14. zdôrazňuje, že rozvoj Kaliningradskej oblasti je dôležitým faktorom celkového rozvoja oblasti Baltického mora a preto vyzýva Rusko a ďalšie zainteresované strany, aby podporovali sociálny a hospodársky rozvoj oblasti prostredníctvom jej otvorenosti a hospodárskej integrácie; 15. odsudzuje vyhlásenie prezidenta Putina, že Rusko vyvíja nové jadrové zbrane; 16. vyzýva EÚ a Rusko, aby koordinovali svoje stanoviská k reforme systému OSN a najmä budúcej reforme Bezpečnostnej rady OSN; je znepokojený náznakmi napätia vo vzťahu EÚ a Ruska v dôsledku nedávnych udalostí najmä na Ukrajine; 17. poveruje svojho predsedu, aby toto uznesenie postúpil Rade, Komisii, členským štátom, prezidentovi a parlamentu Ruskej federácie, OBSE a Rade Európy. [1] Ú. v. ES L 327, 28.11.1997, s. 1. [2] Ú. v. EÚ C 98 E, 23.4.2004, s. 182. --------------------------------------------------